  Майя Бывальцева 9 миллион 800 сюрс манет басьтоз Удмуртия дышетон сӧзнэтэз выльдыны. Куд-ог улосвылъёслы коньдонэн юрттон сярысь косонэз 28-тӥ южтолэзе юнматӥз Россиысь премьер-министр Дмитрий Медведев, ивортэмын кун кивалтэтлэн сайтаз. Федерал коньдэтысь субсидиез улосвылъёс кутыны кулэ технологиосты но тодон-валан сётонлэсь пуштроссэ дышетонъя выль федерал кун стандартъёсъя выльдыны. «Дышетонэз азинтон» нимысьтыз федерал программа туж паськыт, со пӧртэм ӧръёсты басьтэ. Асьмеос дышимы, со, нырысь ик, йылпумъян аттестация, инноваци амалъёс шуыса. Нош таиз коньдон висъямын отчы, мар котькуд дышетсконнилэн инъетэз луэ — со лыдӟиськон сӧзнэт. Мукет сямен вераса, со лыдӟиськонниосын ужасьёсты дасян но, лыдӟиськонниослэсь фондъёссэс тырмытон но. Тӥни сыӵе бадӟым ужпумъёс. Но соосты быдэстон понна та коньдон уз тырмы. Асьмелэн 600 пала дышетсконниосмы, али ми котькуд муниципал кылдытэтын инъет луисьёссэ быръёмы. Учкомы, кызьы соос асьсэлэсь инлыксэс оскытозы, озьы ик коньдон сётомы. Чакламын элькун ласянь но коньдон висъяны, котьку сямен, улосвыл 30 процентсэ висъяны кулэ. Озьыен, элькун коньдэтысь 3 миллион манет пала. Оглом 12 миллион манет луэ», — вераз Удмуртиысь дышетонъя но наукая министр Алексей Мирошниченко элькун парламентлэн 29-тӥ южтолэзе ортчем сессияз. Солэн верамезъя, федерал коньдэтысь уксёез элькунысь ёросъёс куспын люкозы. Субсидиос озьы ик висъямын Чечен элькунлы — 22 миллион манет пала, Красноярск но Пермь шаеръёслы — 14 миллион манет котыр. Тегъёс: Дышетон АлексейМирошниченко лыдӟиськонни Удмуртия Россия КунКенеш школаос коньдон  